Sosialemedia-werkers: Beskerm jou geestesgesondheid op hierdie maniere - Solidariteit GildesSolidariteit Gildes Sosialemedia-werkers: Beskerm jou geestesgesondheid op hierdie maniere - Solidariteit Gildes
Tuis / Kommunikasiepraktisyns Artikel / Sosialemedia-werkers: Beskerm jou geestesgesondheid op hierdie maniere
Sosialemedia-werkers: Beskerm jou geestesgesondheid op hierdie maniere
Woensdag | 04 Augustus | 2021
Om na jou geestesgesondheid om te sien is altyd belangrik. Dit kan op enige gegewe dag uitdagend wees om die balans tussen werk en jou persoonlike lewe te vind, maar dit is veral die laaste jaar uiters uitdagend gewees. Die ongekende tye waarin ons tans leef en werk kan maklik daartoe lei dat ons meer tyd aan ons werk spandeer as wat ons behoort te doen, maar vir diegene wat met sosiale media werk, is daar dikwels min ontsnapping.
Wanneer jou werk vereis dat jy aktief op sosiale media betrokke is, kan dit dikwels onmoontlik wees om 'n blaaskans van die aanlyn wêreld te neem en om af te skakel.
Die lont van 'n persoon wat op sosiale media werk brand vanaf albei kante. Die meeste mense ervaar op 'n stadium uitbranding en kroniese moegheid in die werkplek, maar die mense wat in beheer staan van sake op sosiale media voel gelyktydig sosiale media uitbranding en kroniese moegheid wat veral na groter probleme kan lei wanneer daar ekstra spanning op hierdie werknemers geplaas word.
Dit alles te midde die wêreldwye pandemie en die hoë vraag na digitale inhoud, nuwe opstellings, eise vir kindersorg en alledaagse angs wat daarmee gepaard gaan, kan op sy beste geestelik en emosioneel uitputtend wees.
Dit is dus belangriker as ooit om die tyd te neem om jou geestesgesondheid te beskerm en jou uithouvermoë vir die toekoms op te bou.
Uitbranding kan met enigiemand gebeur en is nie 'n teken van swakheid nie. Dit maak nie saak hoe passievol of toegewyd jy oor jou werk is nie, die simptome van uitbranding kan steeds sonder jou eie toedoen plaasvind.
Die Wêreldgesondheidsorganisasie (WGO) kategoriseer dit as "chroniese werkstres wat nie suksesvol bestuur is nie", met die belangrikste simptoom dat die geaffekteerde persoon nie energie het nie, en dat jy emosionele afstand doen van jou werk, én dat jou professionele effektiwiteit daal.
Uitbranding kan in elke beroep plaasvind, maar dit kom baie vinnig voor in die sosialemedia-industrie, waar dit dikwels moeiliker is om af te skakel.
Faktore uniek aan die uitbranding wat deur sosiale media veroorsaak word, volgens 'n studie wat deur die Universiteit van Wes-Virginia uitgevoer is, sluit in die noodsaaklikheid om "altyd aangeskakel te wees" omdat hierdie personeel te min betaal word en nie waardeer word nie, en 'n gebrek aan inkoop deur leierskap.
Oorsake van uitbranding op sosiale media sluit die volgende in:
Stigma geassosieer met sosiale media
Gebrek aan ondersteuning van leierskap
Beperkte outonomie of beheer
Wanbalans tussen werk en privaat lewe
Hoe vermy ek sosiale media uitbranding?
Stel perke en verwagtinge
Hoewel sosiale media "altyd aan" is, hoef jy nie te wees nie. Om 24/7 op sosiale media te wees is nie net onrealisties nie, maar dit is ook ongesond. Daar moet verwagtinge gestel word, insluitend vaste werksure omdat die balans tussen werk en mense se privaat lewens regtig belangrik is.
Om gesonde perke te stel is dit wys om jou sosialemedia-rekeninge van die werk weg van jou persoonlike foon te hou.
Ken en toon jou waarde
Baie werknemers wat op sosiale media werk word dikwels onderbetaal en onderwaardeer. Wanopvattings oor die bedryf is volop en hoewel die verwagting is dat werknemers in die rol vaardig moet wees in verskeie aspekte, word interns dikwels vir die rol aangewend.
Hierdie werk is nie altyd maklik nie en 'n mens het dikwels te doen met mense wat die verkeerde inligting versprei, ander haat en hulle teister.
Ken jou waarde!
Werk slimmer, nie harder nie
Mense wat hulleself oorwerk plaas hulleself op die pad na vinnige uitbranding. In plaas daarvan om ekstra ure in te sit, moet jy taktieke toepas wat jou meer doeltreffend maak.
Verdeel jou dag in segmente om grense te stel vir die hoeveel tyd wat jy aan kennisgewings en opmerkings spandeer. Laat tyd toe dat jou battery herlaai en gaan weer later aan daarmee.
Daar is ook handige programme en apps wat die taak vergemaklik en wat die proses makliker maak, veral as jy meer as een platform monitor.
Herken jou waarskuwingstekens
Hoe gouer jy leer hoe om die tekens van uitbranding raak te sien, hoe gouer kan jy jouself toerus om die afwaartse spiraal te voorkom.
Behandel jou geestelike en emosionele sterkte soos 'n spier wat geoefen en gekondisioneer moet word. Wanneer dinge te veel raak is dit goed om stil te raak en na jou welstand om te sien. Jy behoort altyd jou eerste prioriteit te wees.
Hoe sien ek die tekens van uitbranding raak?
Vra jouself die volgende vrae:
Voel jy negatief of sinies by die werk?
Het jy nie meer energie of motivering om jou werk aan te pak nie?
Vind jy dit moeilik om te konsentreer?
Het jy meer geïsoleer geraak?
Het jou slaapgewoontes verander?
Is jy nog tevrede met jou loopbaan?
Neem jou antwoorde ernstig op. As 'n stappie om die blok, of ander hanteringsmeganismes nie na lewensvatbare oplossings lyk nie, is dit tyd om hulp te vra. Let ook op na 'n kollega wat uitbranding ervaar en bied jou ondersteuning aan – jy mag dalk al een wees wat doen.
Vra vir hulp
Niemand hoef die bestuur van, of geestesgesondheidskwessies alleen aan te pak nie. Laat weet jou bestuurders wanneer dit moeilik raak vir jou.
Ons moet mense wat om hulp vra normaliseer sodat die las nie alleen hoef gedra te word nie. Werknemers moet reeds om hulp vra voordat hulle op breekpunt kom en dit 'n saak van nood is. Dit is egter nooit te laat om vir hulp te vra nie.
Neem 'n dag of twee vir jou geestesgesondheid sodat dit kan herstel. Bou 'n ondersteuningsnetwerk, of soek professionele hulp.
Pleit vir geestesgesondheidsbronne
Daar is steeds 'n negatiewe stigma oor geestesgesondheid al praat mense deesdae makliker oor die onderwerp. Die meeste mense steek steeds die probleem weg en bespreek dit veral nie met kollegas nie.
As jy 'n span bestuur, moet jy 'n klimaat bevorder wat die welstand van werknemers bevorder in plaas daarvan om net die sukses te meet aan data in verband met verkope en al die aspekte van 'n sosialemedia-blad. Navorsers van die London School of Economics het bevind dat werknemers wat in staat is om openlik oor depressie met hul bestuurders te praat, meer produktief by die werk is. Normaliseer dit om te praat oor depressie en angs, en praat ook oor oplossings en hanteringsmeganismes.
Werkgewers kan byvoorbeeld veilige ruimtes bied vir werknemers om gedeelde ervarings te deel, mekaar te ondersteun sodat werknemers minder geïsoleerd voel.
Dit is belangrik om te besef dat niks so belangrik is soos jou gesondheid en jou welstand nie. Dit is maklik om te swig onder die druk wat lei dat sosiale media jou oorweldig, sowel as die spanning en angs wat so dikwels gepaard gaan met die moeilike werk om sosiale media op jou beste te monitor.
Top-bemarkers gebruik eenvoudige, maar effektiewe metodes, soos om die inhoud eenvoudig en gevarieerd te hou, te fokus op prioriteite, te hou by 'n skedule en die belangrikste, 'n blaaskans te neem wanneer dit nodig is!
Die sleutel tot sukses op sosiale media is om 'n stabiele roetine te kry wat minimale tyd in beslag neem en optimale resultate lewer.
Working in Social Media: 7 Tips to Protect Your Mental Health – https://later.com/blog/social-media-mental-health-tips/
How top marketers avoid social media overwhelm – https://www.postplanner.com/blog/how-top-marketers-avoid-social-media-overwhelm/
5 Ways To Overcome Online Social Media Fatigue For Mental Well-Being – https://www.forbes.com/sites/pragyaagarwaleurope/2018/07/30/5-ways-to-overcome-online-social-media-fatigue-for-mental-well-being/?sh=29d058701cfa
10 Ways for Social Marketers to Avoid Social Media Burnout – https://blog.hootsuite.com/ways-to-avoid-social-media-burnout/
Die Solidariteit Gilde vir Kommunikasie en Bemarking is jou beroepsgemeenskap waar ons saam gons. Ons gons oor Afrikaanse talent in kommunikasie, bemarking, grafiese ontwerp en joernalistiek, en bemagtig jou met soveel moontlik vaardighede om die beste weergawe van jouself in jou beroep te wees. Jou beroepsgemeenskap #Gons, #Gons saam. Stuur vir ons 'n e-pos na kreatief@solidariteit.co.za